ΓΡΑΠΤΗ ΕΡΩΤΗΣΗ E-0069/98 υποβολή: Gerhard Botz (PSE) προς την Επιτροπή (30 Iανουαρίου 1998)

Θέμα: Ενδεχόμενη διεξαγωγή ερευνών σχετικά με τη χρησιμοποίηση φυτοφαρμάκων και τις συνέπειές τους στη γονιμότητα του ανθρώπου

Σε σχέση με την δραστική μείωση του αριθμού αγρίων θηραμάτων τα τελευταία έτη σε περιοχές που πραγματοποιούνται εντατικές καλλιέργειες, όλο και περισσότερα μέλη κυνηγετικών συλλόγων και ενώσεων για την προστασία της φύσης μου αναφέρουν το πρόβλημα επισημαίνοντας τις διεξαχθείσες πρόσφατα σχετικές επιστημονικές έρευνες.

Εκτός από υπολείμματα ζιζανιοκτόνων και μυκητοκτόνων οι έρευνες αυτές αφορούν και χημικές ουσίες οι οποίες επιδρούν αρνητικά π.χ. στα οιστρογόνα των άγριων λαγών και μειώνουν δραστικά τη γονιμότητά τους. Δεδομένου ότι τα εμπεριεχόμενα συχνά στα φυτοφάρμακα dicarboximides, μεταξύ των οποίων η δραστική ουσία vinclozolin, έχουν τέτοιες αρνητικές επιδράσεις σε ομοιόθερμα ζώα, τίθεται φυσικά το ερώτημα κατά πόσον υπάρχουν κίνδυνοι για τον «τελικό καταναλωτή», τον άνθρωπο.

Για το λόγο αυτό, παρακαλώ την Επιτροπή να ανακοινώσει εάν έχει υπόψη της τις εν λόγω έρευνες, εάν η ίδια έχει αναλάβει δράση, προκειμένου να διαπιστωθεί κατά πόσον υφίσταται κίνδυνος για τους καταναλωτές ή ποιά προστατευτικά μέτρα έχουν ενδεχομένως ληφθεί;

Απάντηση της κας Βjerregaard εξ ονόματος της Επιτροπής (25 Μαρτίου 1998)

Η Βινκλοζολίνη, ως δραστικό συστατικό φυτοφαρμάκων, υποβάλλεται σε λεπτομερείς επιστημονικές μελέτες στο πλαίσιο του κανονισμού ΕΟΚ αριθ. 3600/92 της 11ης Δεκεμβρίου 1992 ((ΕΕ L 366 της 15.12.1992. )) περί καθορισμού λεπτομερών κανόνων για την εφαρμογή του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας του Συμβουλίου 91/414/ΕΟΚ σχετικά με την διάθεση φυτοπροστατευτικών προϊόντων στην αγορά ((EE L 230 της 19.8.1991. )). Η σχετική έκθεση αξιολόγησης του εισηγούμενου κράτους μέλους διαβιβάστηκε στην Επιτροπή και θα υποβληθεί σε αναθεώρηση από εμπειρογνώμονες στο διάστημα Μάρτιος - Ιούλιος 1998.

Διεξάγονται από αυτούς κατάλληλες μελέτες μεταλλαξιογένεσης, καρκινογένεσης, αναπαραγωγικής τοξικότητας, νευροτοξικότητας, και εξετάζονται άλλα τοξικολογικά και οικοτοξικολογικά δεδομένα.

Μετά από αυτό, η εξέταση θα οριστικοποιηθεί στην μόνιμη επιτροπή για την υγεία των φυτών. Βάσει της σχετικής εκτίμησης θα ληφθεί απόφαση. Εάν συναχθεί το συμπέρασμα ότι οι κίνδυνοι που συνεπάγεται η εν λόγω ουσία είναι απαράδεκτοι για τον άνθρωπο και τα ζώα ή για το περιβάλλον, η χρήση της θα περιοριστεί ή θα απαγορευθεί.

Η Επιτροπή έχει συμμετάσχει σε ερευνητικές προσπάθειες για τον προσδιορισμό και την αξιολόγηση των ουσιών που προκαλούν ενδοκρινικές διαταραχές. Συμμετέχει επίσης στον συντονισμό ερευνητικών δράσεων με τα κράτη μέλη και με τρίτες χώρες, όπως οι Ηνωμένες Πολιτείες και η Ιαπωνία.

Επιπλέον, η Επιτροπή και τα κράτη μέλη έχουν δραστηριοποιηθεί στην ανάπτυξη νέων στρατηγικών ελέγχου και νέων μεθόδων ελέγχου σε διεθνές επίπεδο. Τα αποτελέσματα των δραστηριοτήτων αυτών θα δημοσιευθούν σε τράπεζες δεδομένων διεθνούς προσβάσεως και, εφόσον χρειασθεί, θα χρησιμοποιηθούν στο πλαίσιο τροποποίησης των περί δεδομένων απαιτήσεων για τα φυτοπροστατευτικά προϊόντα, που καθορίζονται στην οδηγία του Συμβουλίου 91/414/ΕΟΚ.